George Bernard Shaw

**George Bernard Shaw** (1856–1950) var en anglo-irsk dramatiker. Han ble tildelt Nobelprisen i litteratur i 1925. Han skrev blant annet skuespillet *Pygmalion*, senere omskapt til musikalen *[[My Fair Lady]].* Han er den hittil (2014) eneste forfatter som har mottatt både Nobelprisen og Oscar, det siste for arbeidet med manus til filmversjonen av *Pygmalion*. Shaw var en glødende sosialist, i motsetning til sin livslange nære venn forfatteren G.K. Chesterton, som hadde et konservativt grunnsyn, men kritiserte både kapitalismen og sosialismen, og som i voksen alder ble katolikk.

## Liv
Shaw ble født inn i en fattig protestantisk familie i Dublin. Familieforholdene var problematiske. På 1870-tallet flyttet han til London for å prøve seg som forfatter. Han skrev fem refuserte romaner før han fant arbeid som musikkritiker i avisen *The Star*. På samme tid begynte han å engasjere seg politisk. Han deltok i Bloody sunday-demonstrasjonen i 1887, og ble medlem av Fabian Society, et intellektuelt sosialistisk miljø. Her møtte han også sin kone Charlotte Payne-Townshend, som han giftet seg med i 1898. Shaw var en stor beundrer av Russland; han støttet og beundret både Vladimir Lenin og Josef Stalin.

I 1903 involverte han seg i kampen mot en vaksinasjonskampanje mot kopper. Han kalte vaksinasjon «en merkelig skitten form for heksekunst» (*a peculiarly  filthy piece of witchcraft*); han så på immuniseringskampanjer som en billig og inadekvat erstatning for en anstendig innsats for bedring av fattiges boligforhold - dette mente han være det som skulle til for å utrydde kopper og andre smittsomme sykdommer.

## Forfatterskap

### Musikk- og teaterkritiker
Som musikkritiker var han en forkjemper for Wagners musikk. Da han i perioden 1895 til 1898 arbeidet som teaterkritiker i *Saturday Review,* var han en tilhenger av Henrik Ibsens dramatikk. Han hadde i 1891 skrevet boken *The Quintessence of Ibsenism*, og verket kom i revidert og utvidet utgave i 1923 med undertittelen «Now Completed to the Death of Ibsen». Teksten er en analyse av tematiske linjer gjennom Ibsens dramaproduksjon, fra og med *Brand*. Den utvidede utgaven avslutter hovedanalysen med *Når vi døde vågner*, før Shaw gir sine oppsummerende konklusjoner.

### Dramatiker
Det første skuespillet som Shaw skrev og fikk oppført på en scene, hadde tittelen *Widower's Houses*; det hadde premiere i 2.&nbsp;desember 1892 på Royalty Theatre i London. Det samme teateret hadde hatt stor suksess i 1892 med komedien *[[Charlies Tante]]*, og spesialiserte seg på Ibsen-oppføringer og med tiden også på stykker av Shaw. Stykket *Widower's Houses* handler om bolignød og bolighaier i Shaws samtid. I Norge skulle Riksteatret i 1973 turnere med dette stykket som periodekomedie – den norske versjonen het *Pappas hus*, var oversatt av Carl Fredrik Engelstad og hadde premiere i Kirkenes – men den påfølgende turneen ble avlyst. 

Shaws første teatersuksess, *Candida*, hadde premiere i 1898, og ble fulgt opp av en rekke komedier:
* 1897: *The Devil's Disciple* 
* 1898: *Arms and the Man* 
* 1898: *Mrs Warren's Profession* 
* 1900: *Captain Brassbound's Conversion* 
* 1901: *Caesar and Cleopatra* 
* 1902: *Man and Superman* 
* 1905: *Major Barbara* 
* 1912: *Androcles and the Lion* 
* 1912: *[[Pygmalion (skuespill av George Bernard Shaw)|Pygmalion]]*

Etter første verdenskrig skrev han mer seriøse stykker, som *Heartbreak House* (1919) og *Saint Joan* (1923).

### Politiske skrifter
Shaw publiserte en rekke politiske manifester og politiske kommentarskrifter. I det vesentlige handlet de om sosialisme, og gjerne også om såkalt *fabianisme*, etter The Fabian Society som var et litterært, sosialistisk miljø han var tilknyttet fra 1900 til 1913, men også om utenrikspolitiske spørsmål.

### Romaner og noveller
Shaw skrev både romaner og noveller; flere av romanene ble opprinnelig publisert som serieføljetonger.

## Ettermæle
Shaw bodde i huset *Shaw's corner* i landsbyen Ayot St Lawrence i Hertfordshire, fra 1906 til sin død. Han døde 94 år gammel, etter et fall fra en stige. Hans hjem eies nå av National Trust, og holder åpent for publikum. I sitt testament avsatte Shaw 500 pund til en konkurranse om utarbeidelsen av et nytt alfabet tilpasset lydene i det engelske språket. Resultatet, som ble utarbeidet av Ronald Kingsley Read, er kjent som Shavian.

Fire år etter Shaws død hadde musikalen *[[My Fair Lady]]* premiere.

## Referanser


## Eksterne lenker
* 
* 
* 
* 
*  Sambok 40 bøker av og om Shaw på norsk